b'\n_START_ARTICLE_\nAbdel Aziz Mahmoud\n_START_SECTION_\nBaggrund\n_START_PARAGRAPH_\nAbdel Aziz Mahmouds  for\xc3\xa6ldre voksede op i Libanon som b\xc3\xb8rn af statsl\xc3\xb8se pal\xc3\xa6stinensere, men faderen flygtede i 1982 til Abu Dhabi efter at v\xc3\xa6re blevet truet p\xc3\xa5 livet af de syriske tropper i Libanon. Hans forlovede fulgte efter, og samme \xc3\xa5r blev de gift i Abu Dhabi, hvor deres \xc3\xa6ldste s\xc3\xb8n Abdel blev f\xc3\xb8dt \xc3\xa5ret efter. I 1984 flygtede familien til Danmark efter at have f\xc3\xa5et problemer med efterretningstjenesten i Abu Dhabi. Efter nogle midlertidige ophold boede familien under Abdels opv\xc3\xa6kst successivt i Greve Strand, Middelfart og \xc3\x98lstykke. Familien fik yderligere tre b\xc3\xb8rn, der alle er f\xc3\xb8dt i Danmark. Abdels \xc3\xa6ldste lillebror Murad med kunstnernavnet Muri udg\xc3\xb8r den ene halvdel af popduoen Muri & Mario._NEWLINE_Abdel Aziz Mahmoud blev student fra Stenl\xc3\xb8se Gymnasium & HF i 2002 og journalist fra Danmarks Journalisth\xc3\xb8jskole i 2007.\n_START_SECTION_\nKarriere\n_START_PARAGRAPH_\nI 2005 instruerede Abdel Aziz Mahmoud kortfilmen Vejenes dronning sammen med Anne Marie Korup._NEWLINE_Abdel Aziz Mahmoud har medvirket i filmen Kald mig bare Aksel, arbejdet som journalist p\xc3\xa5 TV-Avisen og P3 og v\xc3\xa6ret v\xc3\xa6rt p\xc3\xa5 ungdomsprogrammet Sm\xc3\xa6k for Skillingen, p\xc3\xa5 DR Update og p\xc3\xa5 en s\xc3\xa6son af TV 2-programmet Basta. Derefter blev han v\xc3\xa6rt p\xc3\xa5 DR\'s Aftenshowet._NEWLINE_Under Eurovision Song Contest 2014 i K\xc3\xb8benhavn optr\xc3\xa5dte han sammen med Ulla Essendrop som v\xc3\xa6rt i pressecenteret. Senere samme \xc3\xa5r blev han udviklingsredakt\xc3\xb8r hos Nordisk Film TV.\n_START_SECTION_\n"Hvor taler du flot dansk!"\n_START_PARAGRAPH_\nUnder indtryk af den danske flygtninge- og indvandrerdebat begyndte Abdel Aziz Mahmoud i 2015 at deltage i den offentlige debat via de sociale medier og skrev i sommeren 2015 sit f\xc3\xb8rste debatindl\xc3\xa6g "Jeg har ikke lyst til at skrive det her" om livet som "ikke-s\xc3\xa6rlig muslim" i Danmark. Derefter deltog han i en r\xc3\xa6kke paneldebatter om emnet og udgav i april 2016 bogen Hvor taler du flot dansk!, hvor han beskrev sin egen families erfaringer med at finde sig til rette i Danmark i det, han ironisk kalder "klaphattekapl\xc3\xb8bet". Bogen var dermed en kombineret selvbiografi og debatindl\xc3\xa6g. I et interview i dagbladet BT i anledning af bogudgivelsen n\xc3\xa6vnte han, at opskriften p\xc3\xa5 succesfuld integration bestod af "kollegaskab, naboskab og venskab". I Information mente anmelderen, at bogen ogs\xc3\xa5 var en "k\xc3\xa6rligt ironisk genfort\xc3\xa6lling af de mange snubletr\xc3\xa5de, som danskere sp\xc3\xa6nder op for anderledes udseende"._NEWLINE_Bogen toppede Bog & Id\xc3\xa9s bestsellerliste over biografier._NEWLINE_Abdel Aziz Mahmoud holder foredrag med udgangspunkt i bogen.\n_START_SECTION_\nTilbage p\xc3\xa5 DR\n_START_PARAGRAPH_\nSamme \xc3\xa5r som sin f\xc3\xb8rste bogudgivelse kom Abdel Aziz Mahmoud tilbage til DR hvor han indtog v\xc3\xa6rtsrollen i et nyoprettet ugentligt live DR P1 halvtimesprogram Shitstorm som unders\xc3\xb8gte aktuelle shitstorme p\xc3\xa5 sociale medier._NEWLINE_Programmet havde premiere den 12. maj 2016._NEWLINE_I samme periode stod Abdel Aziz Mahmoud for en r\xc3\xa6kke portr\xc3\xa6tprogrammer med politisk fokus. Programmerne blev sendt p\xc3\xa5 DR2. I Skippers store dag fulgte Abdel Aziz Mahmoud Pernille Skipper p\xc3\xa5 dagen for hendes udn\xc3\xa6vnelse til Enhedslistens partileder. De senere udsendelser fik undertitlen Adgang med Abdel._NEWLINE_I et af programmerne, Pia K\'s folketing - Adgang med Abdel, fulgte Abdel Aziz Mahmoud Pia Kj\xc3\xa6rsgaard p\xc3\xa5 Folketingets sidste dag f\xc3\xb8r sommerferien._NEWLINE_Et andet program, Daniel Carlsen for danskerne - Adgang med Abdel indeholdt en diskussion mellem Abdel Aziz Mahmoud og Daniel Carlsen, partilederen af Danskernes Parti._NEWLINE_Abdel Aziz Mahmoud tweetede at det var "Det absolut sv\xc3\xa6reste program, jeg har lavet i 10 \xc3\xa5r"._NEWLINE_Andre personer der har v\xc3\xa6ret genstand for et program i serien er for eksempel S\xc3\xb8ren Pind, Sara Omar, Svend Brinkmann og Ole Birk Olesen._NEWLINE_Emner ber\xc3\xb8rt har eksempelvis v\xc3\xa6ret medicinsk canabis, bandekrig og overv\xc3\xa5gning i forbindelse med demens._NEWLINE_To DR-serier havde fokus p\xc3\xa5 Abdel Aziz Mahmouds personlige aspekter:_NEWLINE_Familien fra L\xc3\xa6rkevej og Helvedes homo - en muslim springer ud.\n_START_SECTION_\nFolketingsvalg 2019\n_START_PARAGRAPH_\nF\xc3\xb8r valget k\xc3\xb8bte Abdel Aziz Mahmoud dom\xc3\xa6nenavnet stram-kurs.dk og ledte bes\xc3\xb8gende til sin egen hjemmeside. Dom\xc3\xa6nenavnet l\xc3\xa5 t\xc3\xa6t op af det nye parti stramkurs.dk, som er partisiden for Rasmus Paludans politiske parti. Abdel Aziz Mahmoud havde dom\xc3\xa6net i en uge f\xc3\xb8r han selv suspenderede det. I mellemtiden var han blevet beskyldt for at kr\xc3\xa6nke v\xc3\xa6sentlige samfundsinteresser i forbindelse med valget. Der blev ikke f\xc3\xb8rt en sag p\xc3\xa5 det, men en advokat har udtalt at der formentligt har v\xc3\xa6ret tale om et brud p\xc3\xa5 loven og at det minder om typosquatting.'